
______________________________________________________________________________

На основу члана 138. став 1. Устава Републике Србије („Сл. Гласник РС“ бр. 98/06) и члана 31. став 2. Закона о Заштитнику грађана („Сл. Гласник РС“ бр. 79/05 и 54/07), у поступку утврђивања законитости и правилности рада Општинске управе ГО Врачар, поступајући по притужби Д. К. из Београда, Заштитник грађана
У Т В Р Ђ У Ј Е
У раду Општинске управе ГО Врачар постоје недостаци који су проузроковали повреду Уставом загарантованих права на мирно уживање својине и других имовинских права стечених на основу закона грађанина Д. К. из Београда, и повреду принципа добре управе због неиспуњења обавезе утврђене правноснажним решењем Општинске управе ГО Врачар, Општинског секретаријата за урбанистиче, грађевинске и стамбено-комуналне послове број 360-1527/90-III од 25. маја 1992. године.
Градска општина Врачар начинила је и пропуст у раду у виду кршења принципа добре управе (начела законитости и ефикасности), а на штету права већег броја грађана који су власници станова на којима постоји станарско право, тиме што није поступила у складу чланом 42. Закона о становању, односно пропустила да  донесе програм изградње нових станова из средстава обезбеђених од откупа станова, најкасније до 31. марта 1993. године.

На основу утврђених недостатака у раду, Заштитник грађана упућује Општинској управи ГО Врачар следећу
П Р Е П О Р У К У
Потребно је да Градска општина Врачар, сагласно члану 42. став 1. Закона о становању, без одлагања обезбеди одговарајући стан за пресељење С. К. која је у својству наследника покојног А. К., који је био носилац станарског права на стану бр. …, у …. улици бр. … у Београду, као и њене породице, те да им омогући да се у њега уселе. На тај начин, Градска општина Врачар ће извршити правноснажно и извршно решење Општинске управе ГО Врачар, Општинског секретаријата за урбанистиче, грађевинске и стамбено-комуналне послове број 360-1527/90-III од 25. маја 1992. године, којим је је утврђено право К. Н., К. Д., М. С. и Т. М., сви из Београда, сувласника трособног стана број … на првом спрату куће број … у ул. … у Београду, на исељење К. А., носиоца станарског права на истом стану, заједно са свим лицима и стварима, као и обавеза Градске општине Врачар да обезбеди одговарајући стан за исељење К. А..
Потребно је да Градска општина Врачар, сагласно члану 42. став 5. Закона о становању, без одлагања, донесе програм изградње нових станова из средстава обезбеђених од откупа станова, а уколико ова средства нису довољна за реализацију наведеног програма и омогућавање расељавања свих носилаца станарског права на становима у приватној својини на територији ове општине, да обезбеди средства из других извора како би своју обавезу, прописану чланом 42. став 5. Закона о становању, испунила.
Општинска управа ГО Врачар обавестиће Заштитника грађана у року од 60 дана од дана пријема ове препоруке о поступању по њој, уз достављање релевантне документације и других доказа на основу којих се са сигурношћу може утврдити да је по препоруци поступљено.

 Разлози
Заштитник грађана је, 19. марта 2012. године, примио притужбу Д. К. из Београда, на рад Општинске управе ГО Врачар због неизвршења обавезе утврђене правноснажним решењем Општинске управе ГО Врачар, Општинског секретаријата за урбанистиче, грађевинске и стамбено-комуналне послове број 360-1527/90-III од 25. маја 1992. године. Предметним решењем је утврђено право К. Н., К. Д., М. С. и Т. М., сви из Београда, сувласника трособног стана број … на првом спрату куће број … у ул. … у Београду, на исељење K. А., носиоца станарског права на истом стану, заједно са свим лицима и стварима као и обавеза Градске општине Врачар да обезбеди одговарајући стан за исељење К. А., а из Фонда станова намењених за исељавање лица која имају станарско право на становима у својини грађана, ради враћања тих станова власницима на коришћење, а на основу листе првенства утврђене у складу са Законом о стамбеним односима. У притужби се даље наводи да је притужиоцу 10. марта 1995. године додељен стан број …у ул. … бр. … као закупцу на неодређено време, односно на коришћење до исељења станара из стана који је у његовом власништву, а који се налази у … улици бр. …, у коме су се налазили заштићени станари, односно А. К. са породицом. Како даље наводи, против њега је Београдска надбискупија покренула судски спор пред Првим основним судом у Београду, ради исељења из стана у ул. …бр. …, док је као правни основ наведено решење Дирекције за реституцију број 146-03-46-66-01567/08 по коме се усваја захтев Београдске надбискупије за реституцију одузете имовине. 
Ради сагледавања основаности примљене притужбе, Заштитник грађана је покренуо поступак контроле правилности и законитости рада Општинске управе ГО Врачар и истовремено актом дел. бр. 7859 од 2. априла 2012. године затражио информације о свим релевантним чињеницама и околностима. 

Општинска управа ГО Звездара је, поступајући по захтеву Заштитника грађана, актом број: 931/2-25 од 24. априла 2012. године, који је у Стручној служби Заштитника грађана примљен 26. априла 2012. године, обавестила Заштитника грађана да је правноснажним решењем Општинске управе ГО Врачар, Општинског секретаријата за урбанистиче, грађевинске и стамбено-комуналне послове број 360-1527/90-III од 25. маја 1992. године утврђено право К. Н., К. Д., М. С. и Т. М., сви из Београда, сувласника трособног стана број … на првом спрату куће број … у ул. … у Београду, на исељење К. А., носиоца станарског права на истом стану, заједно са свим лицима и стварима као и обавеза Градске општине Врачар да обезбеди одговарајући стан за исељење К. А., а из Фонда станова намењених за исељавање лица која имају станарско право на становима у својини грађана, ради враћања тих станова власницима на коришћење, а на основу листе првенства утврђене у складу са Законом о стамбеним односима. У циљу реализације овог решења, дана 12. маја 2008. године је одржана расправа у просторијама Одељења за имовинско правне и стамбене послове ГО Врачар, на којој се Д. К. сагласио да се са својом породицом врати у посед стана у ул. … бр. …, а К. С. која је у својству наследника покојног К. А. наставила да користи наведени стан, прешла би у стан бр. … у ул. К. бр. …, који је раније, одлуком Комисије за стамбена питања бр. 96-112/96 од 18. септембра. 1996. године, додељен К. Д. у својству закупца на неодређено време, под условом да се закључи Уговор о поклону стана бр. … у ул. С… бр. …, између Градске општине Врачар са једне стране и К. Д. са друге стране. Како је било неопходно да Републичка дирекција за имовину Републике Србије да сагласност на поменути уговор, што се није десило, уговор није могао да се реализује.

Овим актом се даље наводи да је претходно ступио на снагу Закон о враћању (реституцији) имовине црквама и верским заједницама("Сл. гласник РС", бр. 46/2006), на основу којег је Београдска надбискупија, са седиштем у ул. …. бр. …, дана 30. септембра 2008. године, Дирекцији за реституцију Републике Србије поднела захтев за повраћај имовине, односно утврђивање права својине на стану бр. … у ул. …бр. 1… у Београду. Дирекција је, дана 11. јуна 2010. године, донела Решење бр. 146-03-46-00-01567/08 којим је усвојила захтев Београдске надбискупије и на тај начин обавезала Републику Србију у својству власника, а затим и Градску општину Врачар у својству корисника, да Београдској надбискупији предају у својину и државину предметну непокретност.
Истиче се да, с обзиром на све наведено, Општинска управа ГО Врачар није била у могућности да спроведе решење бр. 360-1527/90, те да су у више наврата вођени разговори са К. Д. и К. С. ради реализације предметног решења, до кога није дошло из разлога што станови који су нуђени К. С. нису били адекватни. 

Заштитник грађана је, актом дел. бр. 24830 од 3. октобра 2012. године затражио од Општинске управе ГО Врачар додатно изјашњење, односно да га извести о мерама које је, као у овом конкретном, тако и у осталим случајевима предузимао овај орган у смислу чл. 43. Закона о становању, а у делу који се односи на обавезу општина да донесу програм изградње нових станова ради решавања стамбених потреба лица која имају станарско право на становима у својини грађана.
Општинска управа ГО Звездара је, поступајући по захтеву Заштитника грађана, актом број: 931/2-84 од 10. октобра 2012. године, који је у Стручној служби Заштитника грађана примљен 19. октобра 2012. године, обавестила Заштитника грађана да је 20. септембра 2012. године одржан састанак са циљем разрешења стамбеног проблема К. Д. а сходно обавези Градске општине Врачар за исељење заштићених станара и обезбеђење дуге стамбене јединице, те да је на том састанку, К. С., садашњем носиоцу станарског права на адреси ... бр. ..., понуђен стан у новоградњи, који се налази у насељу Карабурма, и чији је корисник Градска општина Врачар. Именована није могла одмах да се изјасни и замолила је да јој се дозволи рок у којем ће доставити свој одговор на понуду Градске општине Врачар.

Заштитник грађана је, актом дел. бр. 33604 од 20. децембра 2012. године затражио од Општинске управе ГО Врачар додатно изјашњење, односно да извести Заштитника грађана да је К. С. доставила одговор Општинској управи ГО Врачар, као и садржину истог, као и да га извести о мерама које су у међувремену предузете у циљу решавања у овом поступку.

Општинска управа ГО Звездара је, поступајући по захтеву Заштитника грађана, актом број: 931/2-111 од 31. децембра 2012. године, који је у Стручној служби Заштитника грађана примљен 11. јануара 2013. године, обавестила Заштитника грађана да је К. С. из Београда, дописом од 1. новембра 2012. године, обавестила Одељење за имовинско правне и стамбене послове Општинске управе ГО Врачар да не прихвата понуђени стан који се налази у насељу Карабурма, из разлога неодговарајуће квадратуре. Такође се наводи да се, што се тиче поступања наведеног одељења у поступку исељења К. Д. из стана бр. ... на првом спрату зграде у ул. ... бр. 19, списи предмета Одељења за имовинско правне и стамбене послове бр. 360-116/2012 још увек налазе у Управном суду Републике Србије, те да је председних ГО Врачар донео одлуку број 920-324/2012 од 24. октобра 2012. године којом се ставља ван снаге одлука Комисије за стамбена питањања СО Врачар број 96-112/96 од 18. септембра 1996. године, којом је К. Д. у својству закупца на неодређено време, додељен стан бр. ... у ул. ... бр. ..., под условом да се закључи Уговор о поклону стана бр. ... у ул. ... бр. ...,, између Градске општине Врачар са једне стране и К. Д. са друге стране.
Чланом 58. став 1. Устава Републике Србије ("Сл. гласник РС", бр. 98/2006) јемчи се мирно уживање својине и других права стечених на основу закона. Чланом 3. Устава Републике Србије прописано је да је владавина права основна претпоставка Устава и почива на неотуђивим људским правима, при чему се остварује слободним и непосредним изборима, уставном јемствима људских и мањинских права, поделом власти, независном судском влашћу и повиновањем власти Уставу и закону.
Чланом 5. став 1. Закона о општем управном поступку ("Сл. лист СРЈ", бр. 33/97 и 31/2001 и "Сл. гласник РС", бр. 30/2010) предвиђено је да органи који поступају у управним стварима решавају на основу закона и других прописа (начело законитости). Чланом 6. став 1. Закона о општем управном поступку предвиђено је да су, при вођењу поступка и решавању у управним стварима, органи дужни да странкама омогуће да што лакше заштите своја права и правне интересе, водећи рачуна да остваривање њихових права и правних интереса не буде на штету права и правних интереса других, нити у супротности са законом утврђеним јавним интересима (начело заштите права грађана и заштите јавног интереса). Чланом 7. Закона о општем управном поступку прописано је да су органи који воде поступак, односно решавају у управним стварима, дужни да обезбеде успешно и квалитетно остваривање и заштиту права и правних интереса физичких лица, правних лица или других странака (начело ефикасности). 

Чланом 42. Закона о становању ("Сл. гласник РС", бр. 50/92, 76/92, 84/92 - испр., 33/93, 53/93, 67/93, 46/94, 47/94 - испр., 48/94, 44/95 - др. закон, 49/95, 16/97, 46/98, 26/2001, 101/2005 - др. закон и 99/2011) предвиђено је да је општина дужна да до 31. децембра 2000. године обезбеди стан за пресељење носиоца станарског права на стану у својини грађана, када захтев за пресељење поднесе власник који је тај стан стекао као усељив пре 26. децембра 1958. године, односно наследници тог власника. Право првенства за обезбеђење стана за пресељење носиоца станарског права има лице које нема решену стамбену потребу на територији Републике. Стан за пресељење носиоца станарског права треба да буде одговарајући, у смислу члана 41. став 4. овог закона. Општина је дужна да средства прибављена од откупа станова приоритетно усмерава за изградњу нових станова, са наменом за решавање стамбених потреба лица која имају станарско право на становима у својини грађана, чије пресељење захтевају власници тих станова. Општина је дужна да прибављене станове приоритетно усмерава за решавање стамбених потреба лица из става 3. овог члана. Општина ће донети, а најкасније до 31. марта 1993. године, програм изградње нових станова из средстава обезбеђених на начин утврђен у ставу 3. овог члана.
На основу чињеничног стања, које је у овој ствари неспорно утврђено, с обзиром да Градска општина Врачар није оспорила наводе притужбе, и анализе важећих прописа, Заштитник грађана је утврдио да је неиспуњавањем обавезе утврђене правноснажним решењем, које се састоји у обезбеђивању услова за пресељење носилаца станарског права на стану у приватној својини, дошло до повреде принципа добре управе и повреде права притужиоца од стране Градске општине Врачар.
На основу приложене документације, утврђује се да је решење Општинске управе ГО Врачар, Општинског секретаријата за урбанистиче, грађевинске и стамбено-комуналне послове број 360-1527/90-III од 25. маја 1992. године постало правноснажно 26. јуна 1992. године, те да ни након више од 20 година, а више од 10 година пошто су истекли сви законом предвиђени рокови, по њему није поступљено, што повреди права господина Д. К. даје трајни карактер. 
Такође, посебну тежину овом непоступању Градске општине Врачар даје и чињеница да је против притужиоца покренут судски спор пред Првим основним судом у Београду ради исељења из стана, који је одлуком Комисије за стамбена питања СО Врачар бр. 96-112/96 од 18. септембра. 1996. године, додељен К. Д. у својству закупца на неодређено време, односно на коришћење до исељења носилаца станарског права из стана који је у његовом власништву. Наиме, имајући у виду чињеницу да Д. К. сада, након што је председних ГО Врачар донео одлуку број 920-324/2012 од 24. октобра 2012. године којом се ставља ван снаге наведена одлука Комисије за стамбена питањања СО Врачар, користи предметни стан у ... улици број ... без правног основа, а да исељење истог из стана број ...на наведеној адреси, представља очекивани след околности у складу са законом, чиме би именовани изгубио, односно не би имао решено стамбено питање на територији Републике Србије, те да би таквим стањем ствари, сасвим сигурно стекао право првенства за обезбеђење стана за пресељење носиоца станарског права, у складу са ставом 1. члан 42. Закона о становању, представља додатни разлог да Градска општина Врачар у решавању овог проблема поступа активно, ангажовано и ефикасно, те да на тај начин омогући остваривање и заштиту права Д. К. на заштиту своје имовине.
Непоступање по правноснажном решењу којим је конкретизована обавеза јединице локалне самоуправе, предвиђена Законом о становању, представља не само повреду уставног начела владавине права, које подразумева повиновање органа јавне власти Уставу и закону, већ и повреду принципа садржаних у вишестраним међународним уговорима које је наша земља ратификовала, а на чије се поштовање обавезала.
Заштитник грађана посебно скреће пажњу да је у другом случају, у коме се чињенично стање у великој мери поклапа са проблемом господина Д. К., а примењивани су идентични правни прописи, Европски суд за људска права већ одлучивао на штету Републике Србије. Реч је о пресуди Европског суда за људска права у предмету „Илић против Србије“, по представци бр. 30132/04 од 9. октобра 2007. године, објављеној у „Службеном гласнику РС“ бр. 99/07 од 2. новембра 2007. године, којом је потврђено да „свако мешање државног органа у мирно уживање своје имовине треба да буде законито, а да начело владавине права, као једно од основних начела демократског друштва, подразумева обавезу државе да поштује судске и друге одлуке које су донете против ње. Зато неизвршење правноснажног налога за исељење заштићеног станара који је донео надлежни орган општине, при чему је општина, која је имала обавезу да изврши налог, имала и довољних средстава и расположивих станова да заштићеном станару подносиоца представке обезбеди алтернативни смештај, а без одговарајућих законских средстава којима би се општина могла приморати да испоштује свој налог, представља повреду члана 1. Протокола 1, због немогућности власника да буде враћен у посед своје имовине, па је Република Србија дужна да обезбеди, помоћу одговарајућих средстава, у року од три месеца од правноснажности ове пресуде, извршење налога за исељење.“ У неведеном случају, Република Србија је обавезана да подносиоцу представке, на име претрпљене нематеријалне штете, исплати износ од 3.700,00 евра у динарској противвредности, укључујући и све таксе које се могу наплатити.
Из наведених разлога важно је не само поступити по наведеном правноснажном решењу, чијим извршењем би се притужиоцу Д. К. омогућило да своја власничка права остварује у пуном обиму, већ и без одлагања приступити доношењу програма изградње нових станова, у складу са чланом 42. став. 5. Закона о становању, односно на други начин омогућити расељавање свих носилаца станарског права на становима у својини грађана на територији Градске општине Врачар, с обзиром да пример господина Д. К. није усамљен, те да на територији ове општине, како то следи из вашег дописа Заштитнику грађана, постоји већи број власника станова са идентичним проблемом. Даље одржавање таквог стања, без постојања било каквог плана или предузимања конкретних корака како би се решио проблем који постоји бећ дуги низ година, недопустиво је, и треба имати у виду да се на описани начин, поред кршења права грађана чији су интереси непосредно угрожени, у опасност доводи и целокупна друштвена заједница, с обзиром на могућност  ангажовања имовинске одговорности  Републике Србије због незаконитог рада њених органа, како пред домаћим, тако и пред међународним судом или другим телима.
Позитивни прописи и начела добре управе захтевају од органа управе да поступају и предузимају мере у оквиру своје надлежности у законом прописаном року. Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења.
Невршење послова и радњи из делокруга, односно надлежности органа управе је пропуст који за непосредне и посредне последице по правилу има, и овај пут је имао, стварање правне несигурности, отежавање правног положаја грађана и кршење њихових права

Дужност државних органа, изведена из обавезе поштовања начела ефикасности, економичности и заштите права грађана и јавног интереса (Закон о општем управном поступку), односно начела делотворности (Закон о државној управи) је да управне и друге поступке од значаја за остваривање и поштовање права грађана воде проактивно, са иницијативом и ангажовано, при чему радње и активности у поступку треба да буду усмерене на постизање његовог циља и остваривање његове сврхе, тј. на остваривање гарантованих права грађана или заштиту њихових правних интереса, односно правилно утврђивање њихових обавеза.
Заштитник грађана става је да неизвршавање, опструкција, игнорисање или било какво друго понашање органа управе које је формално или суштински несагласно са коначним и извршним актом који је донео други или исти орган у вршењу јавног овлашћења, јесте лоша управа. Акт лоше управе који за последицу има неостваривање права и/или слободе грађана, истовремено представља и повреду тог права, односно слободе. 

Такође, Заштитник грађана наглашава да је непримерено поступање органа управе, било државног било локалне самоуправе, којим се игноришу одлуке другог органа а посебно сопствене одлуке. Поставља се питање поруке коју таквим поступањем односно непоступањем, као у конкретној ситуацији, орган локалне самоуправе шаље грађанима који управо преко тог органа треба да остваре одређена своја права и обавезе.
Ценећи утврђене чињенице и правне прописе у овој правној ствари, Заштитник грађана, сагласно члану 31. став 2. Закона о Заштитнику грађана, упућује препоруку поступајућем органу, ради отклањања уочених недостатака у раду.

